HR Službeni list Europske unije C 189/14

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 189/05)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„ΠΑΦΙΤΙΚΟ ΛΟΥΚΑΝΙΚΟ” (PAFITIKO LOUKANIKO)

EU br.: CY-PGI-0005-01244 – 17.07.2014

ZOI ( ) ZOZP ( X )

1. Naziv

„Παφίτικο Λουκάνικο” (Pafitiko Loukaniko)

2. Država članica ili treća zemlja

Cipar

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Proizvodi od mesa (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Pafitiko Loukaniko” jest kobasica koja se proizvodi od usitnjenog svinjskog mesa (upotrebljava se cijela životinja). Nakon odvajanja kostiju i masti, meso se melje i uz dodatak soli ostavlja da odleži u suhom crnom vinu proizvedenom na području Paphosa. Kada meso potpuno sazrije, usitnjeno se meso stavlja u svinjsko crijevo. Svaki se komad presavija tako da svaki niz kobasica sadržava šest do deset komada (teratsia). Oni se radi sušenja vješaju dva do tri dana u zatvorenom prostoru pod kontroliranim uvjetima, s temperaturom od najviše 45 stupnjeva celzijusa i niskom vlagom. „Pafitiko Loukaniko” može se jesti pripremljen na razne načine.

„Pafitiko Loukaniko” ima sljedeća svojstva (za svaku kobasicu):

Fizička svojstva:

Oblik: dugi, uzak, cilindrični

Veličina: promjer iznosi približno tri centimetra, a dužina i težina razlikuju se ovisno o preferenciji proizvođača.

Kemijska svojstva:

pΗ: 4–5,5, bjelančevine: 20–30 %, masti: 22–35 %, udio vlage: 38–48 %, natrijev klorid (sol): 1,5–2,5 %.

Organoleptička svojstva:

Boja: obično smeđe boje, s dijelovima koji variraju od bijele do tamno smeđe boje (gotovo crne).

Tekstura: glatka s vanjske strane.

Okus: kada su pripremljene, kobasice imaju karakterističan okus zbog dodanih vina i začina (posebice korijandar, kim i crni papar).

Aroma: aroma dodanih vina i začina (posebice korijandar, kim i crni papar).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovine (samo za prerađene proizvode)

— Svježe svinjsko meso zdravih životinja koje su zaklane u skladu sa zakonom (potpuno eksangviniranje i neposredno hlađenje). Po isporuci meso mora biti svijetlo crvene boje, svježeg mirisa i temperature od 0 do 7 °C (u skladu s uredbama (EZ) br. 852/2004 (2) i (EZ) br. 853/2004 (3) Europskog parlamenta i Vijeća, kako su izmijenjene ili zamijenjene) te imati pH vrijednost od 5,3 do 6.

— Svinjsko crijevo koje je oprano i očišćeno drži se u soli na temperaturi ispod 3 °C. Po isporuci provjerava se je li čisto i svježeg mirisa.

— Suho crno vino proizvedeno u vinarijama ili od proizvođača vina u okrugu Paphos od lokalne vrste grožđa Mavro koja se uzgaja u okrugu Phaphos. Po isporuci vina provjerava se ima li karakterističnu aromu te vrste grožđa, je li udio alkohola između 12 i 14 % te je li udio šećera manji od 4 g/lt.

— Gruba sol za kuhanje (fina se sol ne upotrebljava kako meso ne bi upilo previše soli).

— Obvezni začini: mljeveni korijandar, kim i crni papar.

— Ovisno o preferenciji, mogu se upotrijebiti razni drugi začini: mljeveni cimet, mljeveni klinčići i cijele ili mljevene bobice mastike.

3.4. Posebni proizvodni postupci koji se moraju provesti na određenom zemljopisnom području

Obrada i priprema kobasice „Pafitiko Loukaniko”.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Administrativne granice okruga Paphos.

5. Povezanost sa zemljopisnim područjem

5.1. Posebnosti zemljopisnog područja

Posebnost zemljopisnog područja tj. okruga Phaphos čine njegovi klimatski i hidrogeološki uvjeti (vlaga, zapadni vjetrovi, obilne padaline, morski povjetarac itd.) koji utječu na uzgoj i razvoj lokalnih vrsta grožđa i stoga na kvalitetu i svojstva vina. Osim toga, bogatstvo povijesnih i folklornih tradicija tog područja svjedoči o znanju i iskustvu lokalnog stanovništva u pripremi kobasice „Pafitiko Loukaniko”.

5.2. Posebnosti proizvoda

Posebnost kobasice „Pafitiko Loukaniko” na prvom mjestu proizlazi iz ugleda kojeg uživa u usporedbi s ostalim sličnim proizvodima. Njezina specifična svojstva, a osobito njezin okus, miris i izgled proizlaze iz tradicionalnog znanja predanog s jednog naraštaja lokalnog stanovništva na idući te od vina koje se proizvodi od vrste grožđa Mavro koja se uzgaja na određenom zemljopisnom području i na posebnim područjima okruga koja se nalaze na visini od iznad 500 metara. Kako Florentia Kithraiotou jasno govori u svojoj knjizi „Knjiga ciparskog vina”, okoliš i uvjeti u kojima se razvijaju loza i plodovi jedni su od najvažnijih čimbenika koji utječu na svojstva proizvedenog vina. Stoga „Pafitiko Loukaniko” dobiva svoja svojstva iz vina, a vino ih dobiva iz zemlje i klime okruga Paphos.

5.3. Uzročna povezanost zemljopisnog područja i određene kvalitete, ugleda i drugih karakteristika proizvoda

Znanje proizvođača u određenom zemljopisnom području važno je za određivanje posebnih svojstava konačnog proizvoda. Potvrđuju to povijesni i folklorni izvori kao što je „Kypriaki Laografia ton Zóon” (Životinje u ciparskom folkloru) (P. Xioutas), „Kypriaka Ithi kai Ethima” (Ciparska tradicija i običaji) (G. Papacharalambous) i „I Geroskipou - istoriki kai laografiki meleti” (Geroskipou - povijest i folklor) (S. Chatzikypriakou), koji govore o posebnim ritualima klanja svinja, potrebi da se u nedostatku tehnologije pronađu načini čuvanja mesa te o tome kako se „Pafitiko Loukaniko” pripremao. U tim se publikacijama posebno naglašava visoka kvaliteta kobasica koje su bile i još uvijek jesu među najpoznatijima na Cipru. To potvrđuju nedavna istraživanja, publikacije, turistički vodiči i turističke internetske stranice, npr. „I politismiki klironomia tis Pafou kai i apihisi tis stous neous” (Kulturna baština Paphosa i njegova privlačnost mladima) (K. Sousouri, dizertacija), http://www.all4cyprus.com/kypriaki-kouzina, Kulinarska karta Cipra (Ministarstvo poljoprivrede, 2010) i „Paradosiaki Diatrofi Prosfigikon kai Ektos Sinoron Ellinismou” (Tradicionalna prehrana grčkih izbjeglica i grčkog iseljeništva) (T. Tsourí, et al.). Konačno, kvalitativna svojstva kobasice „Pafitiko Loukaniko” u znatnoj su mjeri određena uporabom vina proizvedenog od grožđa vrste Mavro koja raste na određenom zemljopisnom području.

Upućivanje na objavu specifikacije

(članak 6. stavak 1. drugi podstavak ove Uredbe (4))

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφή_Παφίτικο%20Λουκάνικο.pdf

(1) SL L 343, 14.12.2012., str. 1.

(2) SL L 139, 30.4.2004., str. 1.

(3) SL L 139, 30.4.2004., str. 55.

(4) Vidjeti bilješku 1.